Christine Antorini (S), 2010-11-11:
Jeg vil gerne på forslagsstillerne, S, SF, Radikale og Enhedslistens, vegne takke for debatten, ikke fordi vi er blevet særlig opmuntret af debatten.
Vi havde lagt op til en bred og principiel drøftelse af, hvordan regeringen mener at de voldsomme nedskæringer, der sker på voksen- og efteruddannelsesområdet – og som der i øvrigt også sker på de øvrige uddannelsesområder, men her på voksen- og efteruddannelsesområdet – i finansloven fremmer mulighederne for at genskabe væksten i Danmark med veluddannede, omstillingsparate og efteruddannede medarbejdere.
Noget af det, der ellers altid har været en bred politisk enighed om, var, at hvis der var noget, der kunne løfte Danmark i krisetider, var det, at man prioriterede voksen- og efteruddannelsesindsatsen, og det er også den klare melding, der er kommet fra alle parter, der er optaget af, hvordan vi får sat gang i erhvervslivet, inklusive erhvervslivets organisationer, nemlig at hvis der er nogen ting, som det er helt forkert at skære ned på, er det netop fleksibiliteten i voksen- og efteruddannelsesindsatsen.
Og jeg vil godt citere fra nogle af de hovedsynspunkter, der kom frem her i debatten.
En Venstreordfører sagde, at på voksen- og efteruddannelsesområdet foregik der jo en hel masse hovedløs uddannelse, forstået på den måde, må man jo tro, at det var helt meningsløst, ligegyldigt og spild af penge.
Hovedløs voksen- og efteruddannelse var det, som var Venstres ordførers syn på det her vigtige område.
Den Konservative ordfører kunne ud over et generelt finanspolitisk oplæg, på trods af at vi snakker voksen- og efteruddannelse, bidrage med et interessant synspunkt, nemlig at det bare var helt i orden, at medarbejdere i opsigelsesperioden ikke længere skal kunne omskole sig ved hjælp af SVU’en, det, der hedder voksenuddannelsesstøtten; den mulighed har regeringen og Dansk Folkeparti nu fjernet, for det var da bare helt i orden at gøre, fordi det var noget, som arbejdsgiverne kunne spekulere i.
Det vil sige, at Konservative mener, at det er et spekulationsprojekt, at vi har voksen- og efteruddannelse.
Dansk Folkepartis hovedsynspunkt i det hele var, at alle må holde for.
Ja, det kan man jo have som synspunkt.
Men sagen er jo altså bare den, at den investering, der giver mulighed for, at vi kan løfte os ud af krisen, jo ikke er, at alle skal holde for, men at man faktisk målrettet investerer i det, der gør, at virksomhederne kan komme videre, og der er det veldokumenteret, at investering i voksenefteruddannelse er det, der løfter Danmark ud af krisen.
Undervisningsministeren fik i sit indledende oplæg sagt – og jeg citerer: Den kortuddannede medarbejder vil være positiv over for at værne virksomheder mod lovbestemte udgifter.
Jamen hvad er det for noget?
Det, der sker her, er, at regeringen og Dansk Folkeparti lægger en skat på virksomheder, for det er jo det, det i virkeligheden er.
Det er en skat.
Det bliver dyrere for virksomheder at omskole og efteruddanne deres medarbejdere, og ikke nok med det.
Det vil i realiteten også mærkes som en skat på medarbejdere, fordi det, der sker, er, at deres ydelse bliver lavere, der kommer øget brugerbetaling, og den periode, man kan omskole sig i, bliver halveret.
Undervisningsministeren henviste flere gange til et tal, der viste, at udgifterne for voksen- og efteruddannelsesområdet toppede i 2007.
Den debat har vi også haft i salen tidligere, den havde vi nemlig, da regeringen fremlagde sit første nedskæringsforslag her før sommerferien, og det var forslaget om forkortelsen af SVU-perioden på 80 uger til 40 uger.
Dengang kiggede vi også på det, og sagen er den, at det er rigtigt, at der blev brugt mange penge på voksen- og efteruddannelsesområdet i 2007.
Og hvad var det, der var en stor stigning i?
Der var en stigning i udgifterne til FVU, altså til de grundlæggende almene fag, der er for de voksne, som mangler fag på 8.og 9.-klasses-niveau.
Det var FVU-udgifterne, der var steget.
Lige præcis det, der var til efteruddannelse af langt flere af de voksne, som der i den grad er brug for efteruddanner sig, havde de tilladt sig at bruge i 2007.
Det samme gjaldt ordblindeundervisningen, det var nemlig den anden pulje, som var vokset i 2007, men det er så åbenbart nu også blevet et problem.
Vi i oppositionen synes ikke, at det er et problem, at voksne efteruddanner sig.
Og derfor kan vi overhovedet ikke forstå, at det, der er holdningen fra regeringen og Dansk Folkepartis side, er, at det egentlig ikke er særlig vigtigt.
Til slut vil jeg bare lige minde om og udover dem, vi har nævnt, nemlig en række forskellige organisationer, personer og virksomheder, nævne Det Økonomiske Råd, vismændene, som kom med deres redegørelse for nogle uger siden.
Et af de punkter, som de har brugt tid på at udforske, er om, hvordan det kan være, produktiviteten er faldet i Danmark.
De sagde, at hvis der er en ting, man kan pege på, er det det, der ligger i forhold til uddannelsesniveauet, for det er ikke højt nok, og det er især ikke højt nok i de private virksomheder.